b"\n_START_ARTICLE_\nVila fortificada de Pesill\xc3\xa0 de la Ribera\n_START_SECTION_\nHist\xc3\xb2ria\n_START_PARAGRAPH_\nEl primer esment de Pesill\xc3\xa0 es remunta a l'any 876, en l'acta d'una donaci\xc3\xb3 d'Anna, filla d'Alaric, comte difunt d'Emp\xc3\xb9ries, i de Rotruda, filla del comte Ber\xc3\xa0 de Barcelona i Ras\xc3\xa8s, al comte Radulf, germ\xc3\xa0 de Guifr\xc3\xa9 el Pil\xc3\xb3s, d'uns alous, entre els quals hi havia el de Pidiliano, amb les seves esgl\xc3\xa9sies. El 898, el comte Radulf donaren aquestes mateixes terres, de Peciliano o Pessiliano al monestir de la Grassa, amb les seves esgl\xc3\xa9sies de Sant Feliu i de Sant Sadurn\xc3\xad, els canals de rec i el vilar de Fonte Tentenata (les Fonts, del ve\xc3\xad terme comunal de Calce. El que \xc3\xa9s curi\xc3\xb3s \xc3\xa9s que entre els documents de la Grassa, no hi consta, Pesill\xc3\xa0, per la qual cosa se suposa que la primera donaci\xc3\xb3 no es va fer efectiva, i fins a la segona, el 915, la Grassa no en va prendre possessi\xc3\xb3 real. Fins a la fi de l'Antic R\xc3\xa8gim la Grassa en continu\xc3\xa0 tenint la possessi\xc3\xb3.\n_START_SECTION_\nEl clos medieval\n_START_PARAGRAPH_\nLa vila fortificada de Pesill\xc3\xa0 de la Ribera envoltava totalment l'antiga cellera origin\xc3\xa0ria del poble. T\xc3\xa9 una forma arrodonida molt regular, i inclou b\xc3\xa0sicament un carrer circular per l'interior, amb dos carrers transversals, aix\xc3\xad com la pla\xc3\xa7a del lloc on es trobava el cementiri antic. Fa aproximadament 80 metres de di\xc3\xa0metre, i conserva una de les tres portes que hi havia hagut."